Izziņa par atzinumos sniegtajiem iebildumiem

|  |
| --- |
| Ministru kabineta noteikumu projekts “**Grozījumi Ministru kabineta 2018. gada 21. novembra noteikumos Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” (VSS-620)** |

(dokumenta veids un nosaukums)

**I. Jautājumi, par kuriem saskaņošanā vienošanās nav panākta**

|  |  |  |  |  |  |
| --- | --- | --- | --- | --- | --- |
| Nr. p.k. | Saskaņošanai nosūtītā projekta redakcija (konkrēta punkta (panta) redakcija) | Atzinumā norādītais ministrijas (citas institūcijas) iebildums, kā arī saskaņošanā papildus izteiktais iebildums par projekta konkrēto punktu (pantu) | Atbildīgās ministrijas pamatojums iebilduma noraidījumam | Atzinuma sniedzēja uzturētais iebildums, ja tas atšķiras no atzinumā norādītā iebilduma pamatojuma | Projekta attiecīgā punkta (panta) galīgā redakcija |
| 1 | 2 | 3 | 4 | 5 | 6 |
| 11. | Vispārīgs komentārs | **Latvijas pašvaldību savienība (saņemts pēc atzinumu sniegšanas termiņa 20.08.2019)**  LPS ir izvērtējusi Finanšu ministrijas grozījumus Ministru kabineta 2018. gada 21. novembra noteikumos Nr. 715 “Noteikumi par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem” un sākotnējās ietekmes novērtējuma ziņojumu (anotāciju) un to nesaskaņo.  LPS līdzīgi kā Labklājības ministrija ir secinājusi, ka šobrīd nepastāv tiesiskais regulējums, kas precīzi noteiktu de- minimiss piešķiršanas kārtību, jo šobrīd šī de- minimiss uzskaites sistēma tiek tikai veidota un pašvaldībām nav iespējams pārliecināties par de- minimiss saņēmēja atbilstību regulas prasībām. Pašvaldības paļaujas uz nodokļa maksātāja informācijas patiesumu. Ņemot vērā to, ka pašvaldības nes atbildību no sava lēmuma pieņemšanas brīža par de- minimiss atbalstu, lūdzam rast iespēju izstrādāt nacionālo regulējumu pašvaldību atbalsta gadījumā.  Lūdzam papildināt anotāciju, ka līdz vienotas valsts de-minims sistēmas izveides pabeigšanai, pašvaldības nes atbildību tikai par savu piešķirtā de- minimis atbalstu.  **Latvijas pašvaldību savienība (saņemts 29.08.2019)**  Latvijas Pašvaldību savienība ir atkārtoti izvērtējusi Ministru kabineta noteikumu projektu “Grozījumi Ministru kabineta 2018. gada 21. novembra noteikumos Nr. 715 “Noteikumi par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem” (VSS-620) un to nesaskaņo.  LPS iebildums tiek balstīts sekojošā apsvērumā:  1. līdz 2019.gada 30.jūnijam de minimis atbalsta uzskaite notika, izmantojot de minimis atbalsta uzskaites veidlapas, kuras iesniedza pats atbalsta saņēmējs, bet katrs atbalsta sniedzējs veda savu atsevišķu exceli un lēmumu pieņēma izejot no sev pieejamās informācijas. Tā kā šobrīd de minimis sistēmā visi atbalsta sniedzēju piešķīruma dati par iepriekšējos gados sniegto atbalstu nav ievadīti, tad pašvaldībai piešķirot atbalstu nest atbildību, t.sk. arī finansiālu, par iespējams pārlieku liela atbalsta piešķiršanu nebūtu korekti. Izvertējot reālo situāciju, kad komersanti atsevišķus pasākums neuzskata par komercdarbības atbalstu, piemēram, Altum izsniegtās garantijas, kad uzņēmumam nav pieticis ar esošo nodrošinājumu bankas aizdevumam, un tad šo valsts atbalsta kumulācijas izvērtējumu uzlikt par pienākumu pašvaldībai nebūtu samērīgi no risku pārvaldības viedokļa.  2. Izziņā FM norāda, ka tāpat kā līdz šim atbalsta sniedzējam ir pienākums pārliecināties par atbalsta pretendenta sniegtās informācijas patiesumu vismaz publiskajās informācijas sistēmās. LPS lūdz norādīt, kur vēl papildus de minimis sistēmai pašvaldībai būtu jāmeklē dati par piešķirtajiem apjomiem un saistītajiem uzņēmumiem.  LPS priekšlikums būtu paredzēt pārejas posmu un noteikt, ka pašvaldība ir atbildīga par savu piešķirto de minimis līdz brīdim kamēr tiek pabeigta de minimis uzskaites sistēma. | **Saskaņošanas laikā vienošanās nav panākta**  Par tiesisko regulējumu, kas precīzi noteiktu *de minimis* atbalsta piešķiršanas kārtību, lūdzam skatīt skaidrojumu uz Labklājības ministrijas iebildumu izziņas 1.punktā, par kuru tika panākta vienošanās 2019. gada 31. jūlija saskaņošanas sanāksmes laikā.  Papildus skaidrojam, ka ar MK noteikumiem Nr. 715 ieviestā valsts informācijas sistēma, kas nodrošina centralizētu piešķirtā *de minimis* atbalsta uzskaiti elektroniskā veidā (turpmāk – sistēma), aizstāj līdz 2019.gada 30.jūnijam Latvijā spēkā esošo deklarāciju sistēmu, kuras ietvaros *de minimis* atbalsta uzskaite notika, izmantojot *de minimis* atbalsta uzskaites veidlapas. Sistēmas izstrāde tika uzsākta un veikta, ņemot vērā 2015.gada neatkarīgu ekspertu vērtējumu, kā arī atbalsta sniedzēju, t.sk. pašvaldību, interesi par centralizētu un elektronisku *de minimis* atbalsta uzskaiti.  Skaidrojam, ka sistēmā līdzīgi kā deklarāciju sistēmas ietvaros atbalsta pretendents aizpilda veidlapu, kurā norāda tam iepriekš piešķirto *de minimis* atbalstu viena vienota uzņēmuma vai ekonomiskās vienības līmenī. Atbalsta pretendents, norādot veidlapā kārtējā un iepriekšējos divos fiskālajos (kalendārajos) gados viena vienota uzņēmuma/ekonomiskās vienības līmenī saņemto *de minimis* atbalstu, balstās uz iepriekš saņemto informāciju no *de minimis* atbalsta sniedzēja (deklarāciju sistēmas ietvaros uz atbalsta sniedzēja izsniegto uzskaites veidlapu par piešķirto *de minimis* atbalstu un gadījumā, ja atbalsta sniedzējs *de minimis* atbalstu ir piešķīris pēc 2019. gada 1. jūlija, uz informāciju no sistēmas). Pašvaldības, izvērtējot atbilstību *de minimis* regulu nosacījumiem un pieņemot lēmumu par *de minimis* atbalsta piešķiršanu konkrētajam atbalsta pretendentam, vērā ņem sistēmā pieejamo informāciju, kā arī atbalsta pretendenta iesniegtajā veidlapā norādīto. Pašvaldības nav atbildīgas par citu atbalsta sniedzēju pieņemtiem lēmumiem par *de minimis* atbalsta piešķiršanu.  Sistēmas priekšrocība ir tā, ka pēc pārejas perioda, sākot no 2022.gada 1.janvāra, atbalsta sniedzējs, pieņemot lēmumu par *de minimis* atbalsta piešķiršanu, informāciju par atbalsta pretendentam kārtējā un divos iepriekšējos fiskālajos (kalendārajos) gados piešķirto *de minimis* atbalstu un par pieejamo atlikumu līdz limitam pilnībā varēs iegūt sistēmā.  Tāpat skaidrojam, ka MK noteikumi Nr. 715 skaidri nosaka *de minimis* atbalsta uzskaites un piešķiršanas kārtību Latvijā, izmantojot sistēmu, kā arī reglamentē horizontālos nosacījumus, kas piemērojami ikvienam atbalsta pasākuma izstrādātājam/atbalsta sniedzējam (t.sk. pašvaldībai). Vēršam uzmanību, ka pašvaldībai, izstrādājot savus atbalsta pasākumus (*de minimis* atbalsta programmas vai piešķirot individuālo *de minimis* atbalstu), ir jāievēro Latvijā izstrādātā horizontālā kārtība komercdarbības atbalsta kontrolei, tāpat kā ikvienam atbalsta pasākuma izstrādātājam/atbalsta sniedzējam, un uz pašvaldībām netiek attiecināti īpaši nosacījumi. Līdz ar to nacionālā līmenī nav nepieciešams izstrādāt īpašu regulējumu attiecībā uz pašvaldību piešķirto atbalstu.  Attiecībā uz pašvaldību atbildību par tās piešķirto *de minimis* atbalstu, skaidrojam, ka līdz ar sistēmas ieviešanu atbildības apmērs nav mainījies. Proti, tāpat kā līdz šim atbalsta sniedzējam ir pienākums pārliecināties par atbalsta pretendenta sniegtās informācijas patiesumu vismaz publiskajās informācijas sistēmās, kā arī nepieciešamības gadījumā, ja tiek konstatētas kādas nepilnības, sazināties ar attiecīgo atbalsta pretendentu un lūgt precizēt atbalsta pretendenta veidlapā sniegto informāciju. Sistēmas ieviešanas rezultātā atbalsta pretendentiem ir atvieglota informācijas iesniegšana, kas nepieciešama komercdarbības atbalsta (*de minimis* atbalsta) saņemšanai dažādu *de minimis* atbalsta programmu ietvaros, tādējādi mazinot administratīvo slogu atbalsta saņēmējiem un resursu patēriņu *de minimis* atbalsta sniegšanai. Sistēmas ieviešana arī samazina uzraudzības risku par Komisijas regulās noteikto *de minimis* atbalsta robežlielumu pārsniegšanu un nodrošina caurspīdīgāku *de minimis* atbalsta sniegšanas procesu.  **Saskaņošanas laikā vienošanās nav panākta**  Atbilstoši jau iepriekš sniegtajam skaidrojumam uz LPS 20.08.2019 izteikto iebildumu, līdz ar *de minimis* atbalsta uzskaites sistēmas ieviešanu (kopš 2019.gada 1.jūlija) mainījusies ir tikai kārtība, kādā tiek nodrošināta *de minimis* atbalsta uzskaite (proti, no deklarāciju sistēmas uz centralizētu *de minimis* atbalsta uzskaiti elektroniskā veidā). *De minimis* atbalsta piešķiršanas nosacījumi, t.sk. nosacījumi, atbilstoši kuriem ir pienākums izvērtēt atbalsta pretendentu atbilstību *de minimis* atbalsta piešķiršanai, nav mainījušies, un tos horizontāli ir jāievēro visiem atbalsta sniedzējiem, t.sk. pašvaldībām. Deklarāciju sistēmas ietvaros līdz 2019.gada 30.jūnijam atbalsta pretendents iesniedza aizpildītu veidlapu ar informāciju par tam kārtējā un pēdējos divos fiskālajos gados viena vienota uzņēmuma/ekonomiskās vienības līmenī piešķirto *de minimis* atbalstu, un atbalsta sniedzējs pieņēma lēmumu par *de minimis* atbalsta piešķiršanu, balstoties uz šo atbalsta pretendenta sniegto informāciju. Kopš 2019.gada 1.jūlija atbilstoši MK noteikumiem Nr.715 atbalsta pretendents *de minimis* atbalsta uzskaites sistēmā iesniedz šo veidlapu elektroniski sistēmā. Informējam, ka līdz pārejas perioda beigām (2021.gada 30.decembris) sistēmā esošā informācija par kārtējā un pēdējo trīs fiskālo gadu periodā piešķirto *de minimis* atbalstu var nebūt pilnīga (ņemot vērā, ka datu par atbalsta sniedzēju iepriekš piešķirto *de minimis* atbalstu līdz 2019.gada 30.jūnijam ievadīšana sistēmā ir atbalsta sniedzēja izvēle). Saskaņā ar MK noteikumu Nr.715 47.punktu, atbalsta pretendents, iesniedzot veidlapu sistēmā, norāda tam kārtējā un divos fiskālajos gados piešķirto *de minimis* atbalstu viena vienota uzņēmuma/ekonomiskās vienības līmenī. Turklāt atbilstoši MK noteikumu 48.punktam atbalsta pretendentam līdz 2021.gada 31.decembrim ir pienākums pārbaudīt, vai sistēmā ir iekļauti dati par tam līdz 2019.gada 1.jūlijam piešķirto *de minimis* atbalstu, un, ja šo datu sistēmā nav, tos norādīt veidlapā, pievienojot arī atbalsta sniedzēju iepriekš izsniegtās veidlapas par *de minimis* atbalsta piešķiršanu. Šādā veidā tiek nodrošināts, ka līdz pārejas perioda beigām uz lēmuma par *de minimis* atbalsta piešķiršanu brīdi atbalsta sniedzēja rīcībā ir pilna informācija par konkrēto atbalsta pretendentu.  Papildus skaidrojam, ka gadījumā, ja tiek konstatēts, ka *de minimis* atbalsts konkrētam atbalsta pretendentam ir bijis piešķirts, pārkāpjot komercdarbības atbalsta regulējumu, attiecīgais *de minimis* atbalsts ir atgūstams kopā ar atgūšanas procentiem no atbalsta saņēmēja, līdz ar to nav konstatējama pašvaldības finansiālā atbildība šādos gadījumos.  Attiecībā uz lūgumu skaidrot, kādus informācijas avotus papildus *de minimis* atbalsta uzskaites sistēmai var izmantot informācijas iegūšanai attiecībā uz atbalsta pretendenta izvērtēšanu viena vienota uzņēmuma līmenī, skaidrojam, ka šādu informāciju var gūt, izmantojot Latvijas Republikas Uzņēmumu reģistra datus, kuri ir pieejami *de minimis* atbalsta uzskaites sistēmā.  Attiecībā uz LPS izteikto priekšlikumu paredzēt pārejas posmu un noteikt, ka pašvaldība ir atbildīga par savu piešķirto *de minimis* atbalstu līdz brīdim, kamēr tiek pabeigta *de minimis* uzskaites sistēma, atkārtoti vēršam uzmanību, ka pašvaldībai, izstrādājot un īstenojot savus atbalsta pasākumus (*de minimis* atbalsta programmas vai piešķirot individuālo *de minimis* atbalstu), ir jāievēro Latvijā izstrādātā horizontālā kārtība komercdarbības atbalsta kontrolei, tāpat kā ikvienam atbalsta pasākuma izstrādātājam/atbalsta sniedzējam, nodrošinot, ka tiek sniegts likumīgs un saderīgs komercdarbības atbalsts, un uz pašvaldībām netiek attiecināti īpaši nosacījumi. Papildus atkārtoti vēršam uzmanību, ka pašvaldību atbildības apmērs par tās piešķirto *de minimis* atbalstu līdz ar sistēmas ieviešanu nav mainījies. |  |  |

**Informācija par starpministriju (starpinstitūciju) sanāksmi vai elektronisko saskaņošanu**

|  |  |  |
| --- | --- | --- |
| Datums | 31.07.2019; 14.08.2019 (elektroniskā saskaņošana); 23.08.2019 (elektroniskā saskaņošana) | |
|  |  | |
| Saskaņošanas dalībnieki | Labklājības ministrija, Nodarbinātības valsts aģentūra, Valsts darba inspekcija, Tieslietu ministrija, Zemkopības ministrija, Veselības ministrija, Latvijas Darba devēju konfederācija | |
|  |  |  |

|  |  |  |
| --- | --- | --- |
| Saskaņošanas dalībnieki izskatīja šādu ministriju (citu institūciju) iebildumus |  | Labklājības ministrija, Latvijas pašvaldību savienība |
|  | | |
| Ministrijas (citas institūcijas), kuras nav ieradušās uz sanāksmi vai kuras nav atbildējušas uz uzaicinājumu piedalīties elektroniskajā saskaņošanā |  | |

**II. Jautājumi, par kuriem saskaņošanā vienošanās ir panākta**

|  |  |  |  |  |  |  |
| --- | --- | --- | --- | --- | --- | --- |
| Nr. p.k. | Saskaņošanai nosūtītā projekta redakcija (konkrēta punkta (panta) redakcija) | | Atzinumā norādītais ministrijas (citas institūcijas) iebildums, kā arī saskaņošanā papildus izteiktais iebildums par projekta konkrēto punktu (pantu) | Atbildīgās ministrijas norāde par to, ka iebildums ir ņemts vērā, vai informācija par saskaņošanā panākto alternatīvo risinājumu | | Projekta attiecīgā punkta (panta) galīgā redakcija |
| 1 | 2 | | 3 | 4 | | 5 |
| **Iebildumi** | | | | | |  |
| 1. | Vispārīgs komentārs | | **Labklājības ministrija**  Lūdzam papildināt noteikumu projektu ar tiesisko regulējumu, kas noteiktu *de minimis* atbalsta piešķiršanas kārtību (atbalsta sniedzēja darbību aprakstu, kumulācijas nosacījumu piemērošanu, atbalsta piešķiršanas brīdi un tā identificēšanas kritērijus u.c.), tādējādi pilnībā izpildot Komercdarbības atbalsta kontroles likuma 12.panta 5.punktā noteikto deleģējumu Ministru kabinetam noteikt kārtību, kādā apstiprina *de minimis* atbalsta uzskaites veidlapu paraugus un veic *de minimis* uzskaiti un piešķiršanu. | **Panākta vienošanās 31.07.2019 saskaņošanas sanāksmes laikā**  Komercdarbības atbalsta kontroles likuma (turpmāk – KAKL) 12.panta 5.punktā noteiktais deleģējums Ministru kabinetam noteikt kārtību, kādā apstiprina *de minimis* atbalsta uzskaites veidlapu paraugus un veic *de minimis* atbalsta uzskaiti un piešķiršanu nosaka Ministru kabinetam deleģējumu noteikt procesuālo kārtību *de minimis* atbalsta piešķiršanai un uzskaitei nacionālā līmenī, nevis noteikt konkrētus *de minimis* atbalsta piešķiršanas nosacījumus, kas ir atbalsta programmas izstrādātāja/atbalsta sniedzēja kompetencē un kas var atšķirties, ņemot vērā konkrētā atbalsta pasākuma struktūru. Atbalsta programmā (piemēram, Ministru kabineta noteikumos) atbalsta programmas izstrādātājs/atbalsta sniedzējs ietver konkrētus *de minimis* atbalsta piešķiršanas nosacījumus, kas izriet no *de minimis* atbalsta regulējuma, t.sk. nosacījumu par neatbalstāmajām nozarēm un darbībām, *de minimis* atbalsta robežvērtības ievērošanu viena vienota uzņēmuma līmenī pēdējo trīs fiskālo gadu periodā, atbalsta kumulācijas nosacījumus vai aizliegumu kumulēt, atbalsta piešķiršanas brīdi u.c. Ar Ministru kabineta 2018.gada 21.novembra noteikumiem Nr.715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” (turpmāk – MK noteikumi Nr.715) ir izpildīts KAKL 12.panta 5.punktā noteiktais deleģējums.  Skaidrojam, ka MK noteikumu Nr.715 3.6.apakšpunktā jau ir sniegts vispārīgs termina “*lēmums par de minimis atbalsta piešķiršanu*” skaidrojums, proti, tas ir atbalsta sniedzēja pieņemtais lēmums, noslēgtais līgums vai cits dokuments, kurš nosaka pienākumu atbalsta sniedzējam piešķirt *de minimis* atbalstu attiecīgajam pretendentam. Minētajā normā ir ietverti pamatprincipi *de minimis* atbalsta piešķiršanas brīža noteikšanai, bet tajā nav konkrēti noteikts, kurš dokuments vai darbība ir uzskatāms par atbalsta piešķiršanas brīdi katrā specifiskajā gadījumā, jo to atbilstoši faktiskajai un tiesiskajai situācijai var noteikt tikai atbalsta programmas izstrādātājs/atbalsta sniedzējs. Attiecīgi katram atbalsta sniedzējam savas atbalsta programmas vai individuālā atbalsta projekta ietvaros ir jābūt skaidram, kurš ir tas dokuments, kas ir uzskatāma par brīdi, kad atbalsta saņēmējam ir piešķirtas likumīgas tiesības saņemt atbalstu, lai novērtu interpretācijas iespējas par datumu, kurā tiktu uzskatīts, ka atbalsta ir piešķirts, un tiktu novērsts nelikumīga komercdarbības atbalsta piešķiršanas risks. Papildus skaidrojam, ka nav iespējams vispārīgi noteikti tādu komercdarbības atbalsta piešķiršanas brīdi, kas būtu horizontāli piemērojams visos gadījumos, kad tiek piešķirts *de minimis* atbalsts, jo tas var tik piešķirts ar dažādiem dokumentiem, piemēram, *de minimis* atbalsts var tik piešķirts ar atsevišķu lēmumu, līgumu, administratīvo aktu, Ministru kabineta rīkojumu, pašvaldības domes lēmumu vai citu dokumentu, kas ir atbilstošs konkrētajai situācijai un atbalsta sniedzēja pilnvarām.  Atbilstoši 31.07.2019 saskaņošanas sanāksmes laikā panāktajai vienošanās par nepieciešamību precizēt MK noteikumu Nr.715 3.6. apakšpunktu, lai nodrošinātu skaidrāku interpretāciju par *de minimis* atbalsta piešķiršanas brīdi, veikti precizējumi MK noteikumu Nr. 715 3.6. apakšpunktā, skaidrākai Komisijas 2013. gada 18. decembra regulas (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr. 1407/2013) 3. panta 4. punkta, Komisijas 2013. gada 18. decembra Regulas Nr. 1408/2013 par Līguma par Eiropas Savienības darbību 107. un 108. panta piemērošanu *de minimis* atbalstam lauksaimniecības nozarē 3. panta 4. punkta, Komisijas 2014. gada 27. jūnija Regulas (ES) Nr. 717/2013 par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē 3. panta 4. punkta, kā arī Komisijas 2012. gada 25. aprīļa Regulas (ES) Nr. 360/2012 par Līguma par Eiropas Savienības darbību 107. un 108. panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi, preambulas 12. apsvēruma uztveramībai, kā arī sniegts skaidrojums anotācijā.  Atbilstoši 31.07.2019 saskaņošanas sanāksmes laikā panāktajai vienošanās par nepieciešamību papildināt MK noteikumus Nr. 715 ar *de minimis* atbalsta kumulācijas nosacījumiem, lai būtu nepārprotami skaidrs, ka *de minimis* atbalstu, ko piešķir saskaņā ar Komisijas regulu Nr. 1407/2013, Komisijas 2013. gada 18. decembra regulu (ES) Nr. 1408/2013 par Līguma par Eiropas Savienības darbību 107. un 108. panta piemērošanu *de minimis* atbalstam lauksaimniecības nozarē, Komisijas 2014. gada 27. jūnija regulu (ES) Nr. 717/2014 par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē un Komisijas 2012. gada 25. aprīļa regulu (ES) Nr. 360/2012 par Līguma par Eiropas Savienības darbību 107. un 108. panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi, savstarpēji var kumulēt, vienlaikus nodrošinot, ka netiek pārsniegts attiecīgajā *de minimis* atbalsta regulā noteiktais slieksnis, veikti atbilstoši papildinājumi MK noteikumu Nr. 715 10.2. apakšpunktā, 24. punktā, 28. punkta ievaddaļā un 28.1. un 28.2. apakšpunktā, ietverot atsauci uz Komisijas regulas Nr. 1407/2013 5. panta 1. punktu, kā arī sniegts skaidrojums anotācijā. | | 2. Izteikt noteikumu 3.6. apakšpunktu šādā redakcijā:  “3.6. lēmums par *de minimis* atbalsta piešķiršanu – atbalsta sniedzēja pieņemtais lēmums, noslēgtais līgums vai cits dokuments, kurš piešķir atbalsta pretendentam likumīgas tiesības saņemt *de minimis* atbalstu;”  3. Papildināt 10.2. apakšpunktu, 24. punktu, 28. punkta ievaddaļu un 28.1. un 28.2. apakšpunktu aiz vārdiem “nacionālā līmenī noteikto *de minimis* atbalsta slieksni” ar vārdiem un skaitļiem “vienlaikus ievērojot Komisijas regulas Nr. 1407/2013 5. panta 1. punkta nosacījumus”. |
| Atbildīgā amatpersona | |  | | |
|  | | (paraksts)\* | | |

Piezīme. \* Dokumenta rekvizītu "paraksts" neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu.

Sarmīte Zakovska

|  |
| --- |
| (par projektu atbildīgās amatpersonas vārds un uzvārds) |
| juriskonsulte |
| (amats) |
| 67095624 |
| (tālruņa un faksa numurs) |
| Sarmite.Zakovska@fm.gov.lv |
| (e-pasta adrese) |